
******

**ΕΛΛΗΝΙΚΗ ΔΗΜΟΚΡΑΤΙΑ Καλλιθέα, 01/04/2025**

**ΝΟΜΟΣ ΑΤΤΙΚΗΣ**

**ΔΗΜΟΣ ΚΑΛΛΙΘΕΑΣ ΑΡ. ΠΡΩΤ.: 18245**

**ΓΡΑΦΕΙΟ ΔΗΜΑΡΧΟΥ**

ΤΑΧ.Δ/ΝΣΗ : Μαντζαγριωτάκη 76

ΤΑΧ.ΚΩΔ. : 176 76 Καλλιθέα

**ΠΡΟΣ**

ΤΟΝ ΠΡΟΕΔΡΟ ΤΟΥ

ΔΗΜΟΤΙΚΟΥ ΣΥΜΒΟΥΛΙΟΥ

**ΘΕΜΑ** : «Παροχή Εξουσιοδότησης προς τον Δήμαρχο Καλλιθέας για την υπογραφή Μνημονίου Συνεργασίας μεταξύ του Δήμου Καλλιθέας και του Σωματείου υπό την επωνυμία ‘’ΠΕΑΕΑ-ΔΣΕ’’»

**Λαμβάνοντας υπ’ όψη:**

1) Την υπ’ αρ. 5/1982 απόφαση του Δημοτικού Συμβουλίου Καλλιθέας.

2) Την υπ’ αρ. 413/2012 απόφαση του Δημοτικού Συμβουλίου Καλλιθέας.

3) Την υπ’ αρ. 4/2014 απόφαση του Δημοτικού Συμβουλίου Καλλιθέας.

4) Το προς υπογραφή σχέδιο του Μνημονίου Συνεργασίας μεταξύ του Δήμου Καλλιθέας και του Σωματείου υπό την επωνυμία «ΠΑΝΕΛΛΗΝΙΑ ΕΝΩΣΗ ΑΓΩΝΙΣΤΩΝ ΕΘΝΙΚΗΣ ΑΝΤΙΣΤΑΣΗΣ ΚΑΙ ΔΗΜΟΚΡΑΤΙΚΟΥ ΣΤΡΑΤΟΥ ΕΛΛΑΔΑΣ» (ΠΕΑΕΑ-ΔΣΕ) που εδρεύει στην Αθήνα (Μαυροματαίων 12) και εκπροσωπείται νόμιμα.

**Διευκρινίζονται τα εξής:**

Δυνάμει του υπ’ αρ. 12070/13.04.1982 συμβολαίου πώλησης της Συμβολαιογράφου Καλλιθέας Γενοβέφας Αθητάκη-Ζούκα που μεταγράφηκε νόμιμα στα βιβλία μεταγραφών του υποθηκοφυλακείου Καλλιθέας την 14.04.1982 στον τόμο ΣΙΔ με αριθμό 19, ο Δήμος Καλλιθέας κατέστη πλήρης και αποκλειστικός κύριος, νομέας και κάτοχος μίας ισόγειας οικίας κειμένης στην θέση «Βουνό», εντός του εγκεκριμένου σχεδίου του Δήμου Καλλιθέας, επί της οδού Μπιζανίου εφ’ ης φέρει τον αριθμό 5, μετά των συστατικών της, των παραρτημάτων της, των παρακολουθημάτων της, του οικοπέδου της και της εν γένει περιοχής της, εκτάσεως κατά μεν προγενέστερη μέτρηση 160,25 τετραγωνικών μέτρων και κατά δε τον τίτλο κτήσης της 161,87 τετραγωνικών μέτρων.

Η αγορά του ως άνω ακινήτου έγινε με σκοπό να δημιουργηθεί ένα Μουσείο Εθνικής Αντίστασης, ως φόρος τιμής στους δέκα (10) ήρωες της Εθνικής Αντίστασης, μέλη της Ενιαίας Πανελλαδικής Οργάνωσης Νέων (ΕΠΟΝ) και του Ελληνικού Λαϊκού Απελευθερωτικού Στρατού (ΕΛΑΣ), που βρήκαν τραγικό θάνατο εντός αυτού την 23.07.1944, αμυνόμενοι υπέρ της πατρίδας κατά των Γερμανών ναζιστών που τους είχαν περικυκλώσει και τους πολιορκούσαν επί πεντάωρο, όπως αναφέρεται στην υπ’ αρ. 5/1982 απόφαση του Δημοτικού Συμβουλίου του πρώτου των συμβαλλομένων.

Ωστόσο, επειδή το κτίσμα δεν πληρούσε τις απαιτούμενες τεχνικές προδιαγραφές για την δημιουργία Μουσείου, με την υπ’ αρ. 413/2012 απόφαση του Δημοτικού Συμβουλίου Καλλιθέας αποφασίστηκε η τροποποίηση της προηγούμενης υπ’ αρ. 5/1982 απόφασης και η δημιουργία Δημοτικού Χώρου Ιστορικής Μνήμης, ενώ με την υπ’ αρ. 4/2014 απόφαση του Δημοτικού Συμβουλίου Καλλιθέας εγκρίθηκε το κτιριολογικό πρόγραμμα του ακινήτου, λαμβάνοντας υπόψη την νέα λειτουργία του κτίσματος σε συνδυασμό με την διατήρηση των αρχιτεκτονικών στοιχείων του, και πλέον το ακίνητο είναι έτοιμο προς χρήση.

**Για τους λόγους αυτούς:**

Αιτούμεθα την παροχή εξουσιοδότησης προς τον Δήμαρχο Καλλιθέας για την υπογραφή του συνημμένου σχεδίου Μνημονίου Συνεργασίας μεταξύ του Δήμου Καλλιθέας και του Σωματείου υπό την επωνυμία «ΠΑΝΕΛΛΗΝΙΑ ΕΝΩΣΗ ΑΓΩΝΙΣΤΩΝ ΕΘΝΙΚΗΣ ΑΝΤΙΣΤΑΣΗΣ ΚΑΙ ΔΗΜΟΚΡΑΤΙΚΟΥ ΣΤΡΑΤΟΥ ΕΛΛΑΔΑΣ» (ΠΕΑΕΑ-ΔΣΕ) που εδρεύει στην Αθήνα (Μαυροματαίων 12) και εκπροσωπείται νόμιμα, κατ’ εφαρμογή της υπ’ αρ. 413/2012 απόφασης του Δημοτικού Συμβουλίου Καλλιθέας, που έχει σκοπό την διατήρηση της τοπικής ιστορικής μνήμης και ιδίως της Εθνικής Αντίστασης που ασκήθηκε από το Εθνικό Απελευθερωτικό Μέτωπο (ΕΑΜ), υπό την έννοια της συμπερίληψης στο ιστορικό αφήγημα όχι μόνο των επωνύμων πρωταγωνιστών της Ιστορίας αλλά και των απλών καθημερινών ανθρώπων, οι οποίοι συμμετείχαν σε γεγονότα και περιστατικά που επηρέασαν τις ιστορικές εξελίξεις αλλά έμειναν στο περιθώριο της επίσημης ιστοριογραφίας.

Ο ΔΗΜΑΡΧΟΣ

Εσωτερική Διανομή

-Γραφείο Δημάρχου

-Γραφείο Γεν. Γραμματέα ΚΩΣΤΑΣ ΑΣΚΟΥΝΗΣ

-Νομική Υπηρεσία